Дзяржаўная ўстанова адукацыі

“Забалацкая сярэдняя школа Аршанскага раёна ”

План-канспект урока беларускай літаратуры ў 5 класе

“М.Багдановіч. Верш “Зімой”

Распрацавала настаўніца

беларускай мовы і літаратуры

Лазарэвіч Галіна Аляксандраўна

**Тэма:** М.Багдановіч. Верш “Зімой”

**Мэта:** знаёмства з асобай Максіма Багдановіча і яго творам пейзажнай лірыкі “Зімой”.

**Задачы:** дапамагчы вучням уявіць паэтычны малюнак зімовага вечара, удасканальваць уменне выразна чытаць паэтычны твор, пашыраць лексічны запас вучняў, выхоўваць пачуццё замілаванасці малюнкамі прыроды і любоў да роднага краю.

**Тып урока:** камбінаваны.

**Міжпрадметныя сувязі:** беларуская мова, жывапіс.

**Абсталяванне:** мультымедыйная прэзентацыя, фотаздымкі аг.Забалацце, фаназапіс кампазіцыі “Поры года” урывак “Зіма” А.Вівальдзі інш.

Ход урока:

**1.Арганізацыйны момант (метад “Прагноз надвор'я”)**

Добры дзень. Вы заўважылі, якое цудоўнае сёння надвор'е, як прыемна паскрыпвае пад нагамі снег; невялікі марозік ледзь-ледзь пашчыпвае шчокі, нос; на дрэвах зіхаціць іней, з каміноў угору падымаецца дым? Так ясна, ціха на душы. На вуліцы, як перадалі сіноптыкі, мінус…, а тэмпература майго настрою плюс 10, таму што я рада вас бачыць, спадзяюся на добрую, плённую працу на ўроку.

Вызначце тэмпературу свайго душэўнага стану ў інтэрвале ад 0 да +10.


*(Настаўнік фіксуе маркерам на лісце паперы тэмпературу эмацыянальнага настрою вучняў і ў канцы злучае ўсе пункты ў графік.)*

**2. Праверка дамашняга задання**

Што гэта за кветкі? Якім чынам яны звязаны з вашым дамашнім заданнем?

Паглядзіце на экран, выберыце нумар квадрата і па асацыяцыі паспрабуйце спазнаць аб якой маргарытцы ідзе гаворка.

*(Прыём “Кросэнс”)*



Чаму Марыйка вырашыла намаляваць беларускую маргарытку?

Мы павінны паважаць нашу краіну, ганарыцца ёй і памятаць тое месца, дзе з'явіліся на свет.

**3. Гульня “Веру - не веру”**

Калі вы верыце ў тое, што зачытваецца, то падымаеце руку, калі не – ніяк не рэагуеце.

- Снегавікоў першапачаткова ляпілі не для дзіцячай забавы. (Веру. Спачатку ляпілі для таго, каб ўласкавіць суровую Зіму.)

- Самая вялікая сняжынка мае дыяметр 38 см, а таўшчыню – 20 см. (Веру.)

- Сняжынкі больш чым на 50 % складаюцца з паветра. (Не веру. На 90 %.)

- Чым вышэйшая тэмпература паветра, тым гучней скрыпіць снег пад нагамі. (Не веру, чым ніжэй.)

- Снег выпадае нават у пустыні Сахара, якая знаходзіцца ў Афрыцы. (Веру. І можа трымацца цэлых паўгадзіны.)

- Снег ёсць не толькі на Зямлі. (Веру. На Марсе, на Сатурне.)

- Існуе Сусветны дзень снегу. (Веру. Адзначаецца ў апошнюю нядзелю студзеня.)

- У свеце няма абсалютна аднолькавых сняжынак. (Веру. Не існуе нават дзвюх аднолькавых сняжынак.)

Вы, напэўна, здагадаліся, аб якой пары года мы будзем гаварыць сёння на ўроку?

**4.Слова настаўніка. Пастаноўка мэты ўрока**

Зіма была любімай парой года беларускага паэта Максіма Багдановіча. 9 снежня нарадзіўся беларускі паэт Максім Багдановіч, якога з гонарам называюць зоркай нашай паэзіі. І сёння мы пазнаёмімся з адным з вершаў гэтага паэта. Верш мае назву “Зімой”. Запрашаю вас у свет Багдановічавай зімы, дакладней – зімовага вечара.

Разгарніце свае сшыткі, запішыце дату і тэму ўрока.

**5. Знаёмства з асобай М.Багдановіча**

- Што вы можаце сказаць пра паэта, гледзячы на яго партрэт? (Малады чалавек. У яго сумны, задумлівы погляд, ён не па гадах сталы. Высокі лоб, хвалістыя густыя валасы. Гэта інтэлігент з мяккім сэрцам, глыбокім розумам, вялікімі ведамі і невымерным талентам.)

Максім Багдановіч нарадзіўся ў Мінску. Пражыў паэт толькі 25 гадоў. Большую частку свайго жыцця правёў у Ніжнім Ноўгарадзе, Яраслаўлі. Але гэта не перашкодзіла яму шчыра любіць сваю радзіму, беларускі край, родную мову, на якой ён пісаў цудоўныя вершы.

**6.Чытанне верша настаўнікам на памяць. Лексічная работа**

Мара - уяўленне, фантазія.

Рыза - адзенне святара.

Раздолле - шыр, прастор.

Бомы – званочкі.

Гоні – прасторы, палі.

*(Запіс у сшытках)*

**7.Першаснае ўспрыняцце твора**

- Ці спадабаўся вам верш?

- Якія малюнкі ўзніклі пры слуханні?

- Як аўтар апісвае зімовы вечар?

**Фізкультхвілінка**

Зараз адпачнем пад кампазіцыю італьянскага кампазітара Вівальдзі “Поры года” з урыўка “Зіма”.

- Прабіраецеся праз сугробы, катаецеся на лыжах, ловіце сняжынкі, вее мяцель, лепіце снегавіка.

**8.Чытанне верша вучнямі**

- кожны чытае верш пра сябе;

- 2 вучні па 2 слупкі.

**9.Аналіз верша**

- Які настрой выклікае ў вас верш? (Бадзёры, радасны.)

- Як называюцца малюнкі, на якіх адлюстраваны палі, лясы, прыроднае наваколле? (Пейзаж.)

- Як паводзяць сябе зоркі? Чаму яны дрыжаць? (Ад холаду. Моцны мароз.)


- Якім колерам надае ўвагу паэт? ( Сіняму і беламу. Сіні колер – сімвал вечнасці. Белы – чысціні.)

**10.Работа з тэкстам у групах**


1 група – выпісаць эпітэты

2 група – выпісаць звароткі

(Праверка работы на экране.)



Паглядзіце на экран. Ці знаёмы вам гэтыя краявіды? Ці можна суаднесці гэтыя фотаздымкі з творам М.Багдановіча? Чаму? Падмацуйце свае адказы радкамі з верша.



Самае дарагое месца для кожнага чалавека – гэта тое, дзе ён нарадзіўся, дзе прайшло яго дзяцінства. Гэта малая радзіма. І для мяне, і для вас – гэта вёска Забалацце.

**11.Абагульненне**

- З якім творам вы сёння пазнаёміліся?

- Што даведаліся пра паэта?

**12. Дамашняе заданне**

Вывучыць верш на памяць і намаляваць да яго ілюстрацыю.

**Выстаўленне і каменціраванне адзнак**

**Рэфлексія**

Давайце вернемся да графіка і вызначым тэмпературу настрою на канец урока.

Ацаніце сваё адчуванне па той жа шкале: ад 0 да +10.